**Rakennusvalvonta**

# Ohje rakennuksen käyttöönotto- ja loppukatselmukseen

Rakennusta tai sen osaa ei saa ottaa käyttöön ennen kuin se on loppukatselmuksessa tai osittaisessa loppukatselmuksessa hyväksytty käyttöönotettavaksi.

## Rakennuksen käyttöönotto (osittainen loppukatselmus)

Katselmuksessa todetaan, että rakennus on sekä sisältä että ulkoa riittävän valmis ja turvallinen. Lisäksi tarkastetaan, että se vastaa myönnetyn luvan mukaisia suunnitelmia. Vastaavan työnjohtajan tulee huolehtia, että tarkastukset ja toimenpiteet on tehty ajallaan ja varata viranomaiskatselmukset riittävän ajoissa (Maankäyttö- ja rakennuslaki 122 §, Maankäyttö- ja rakennusasetus 73 §).

1. Käyttöönotossa on esitettävä seuraavat asiakirjat:

* vastaavan työnjohtajan tarkistusasiakirja
* sähkötarkastuspöytäkirja
* koepainepöytäkirja
* ilmamäärien mittauspöytäkirja
* rakennesuunnitelmat
* toteutuksen mukaiseksi päivitetty energiatodistus
* selvitys pohjaolosuhteista
* maalämmön toteutuskortti
* rakennuksen käyttö- ja huolto-ohje

2. Katselmuksessa tarkastetaan muun muassa, että

* osoitenumero on asennettu näkyvälle paikalle
* palovaroittimet on asennettu (1 kpl/alkava 60m2/kerros, akkuvarmennettu sähköverkkoon kytketty)
* keittiön allaskaappi on tehty vesitiiviiksi
* astianpesukoneen ja kylmäkalusteiden alla on suojakaukalo
* yläkerran varapoistumisteinä toimiviin ikkunoihin on asennettu kiinteät painikkeet ja poistumistikkaat on asennettu
* sisä- ja ulkoportaat sekä kaiteet ovat määräysten mukaisia
* tulisijojen ja hormien suojaetäisyydet ovat valmistajan ohjeiden mukaisia ja tulisijan edessä on kipinäsuoja
* kattoturvatuotteet on asennettu
* osastoinnit on tehty
* autotallin tulo- ja poistoilmanvaihto on tehty

3. Lisäksi tulee huomioida, että

* verottajan todistus rakentamisilmoituksesta on esittää (www.vero.fi/rakentamisilmoitukset)
* sijaintikatselmus on pidetty
* vastuulliset työnjohtajat on hyväksytetty rakennusvalvonnassa

## Loppukatselmus

Katselmuksessa todetaan, että kaikki rakennuslupaan liittyvät toimenpiteet ovat täysin valmiita ja luvan mukaisia ja että pihatyöt on tehty. Vastaava työnjohtajan tulee varmistaa, että mahdolliset käyttöönotossa todetut puutteet on korjattu ja olla läsnä myös loppukatselmuksessa.

Käyttöönottokatselmuksen osalta mainitun lisäksi loppukatselmuksessa tulee:

* luovuttaa allekirjoituksin varustettu vastaavan työnjohtajan tarkastusasiakirja
* esittää verottajan todistus rakentamisilmoituksesta

Tämä ohje on laadittu ensisijaisesti omakotitaloa varten, käytetään soveltuvin osin muiden rakennusten kohdalla.